CELEX: 22006D0082
Language: el
Date: 2005-03-09 00:00:00
Title: 2006/82/ΕΚ: Απόφαση αριθ. 1/2005 του Συμβουλίου Σύνδεσης ΕΕ-Βουλγαρίας, της  9ης Μαρτίου 2005 , για τη συμμετοχή της Βουλγαρίας στο κοινοτικό σύστημα ταχείας ανταλλαγής πληροφοριών για τους κινδύνους που προκύπτουν από τη χρήση προϊόντων καταναλωτή (σύστημα RAPEX) δυνάμει της οδηγίας 2001/95/ΕΚ του Ευρωπαϊκού Κοινοβουλίου και του Συμβουλίου, της  3ης Δεκεμβρίου 2001 , για τη γενική ασφάλεια των προϊόντων

11.2.2006   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 40/15
            
         
      ΑΠΌΦΑΣΗ αριθ. 1/2005 ΤΟΥ ΣΥΜΒΟΥΛΊΟΥ ΣΫΝΔΕΣΗΣ ΕΕ-ΒΟΥΛΓΑΡΊΑΣ
   
   της 9ης Μαρτίου 2005
   για τη συμμετοχή της Βουλγαρίας στο κοινοτικό σύστημα ταχείας ανταλλαγής πληροφοριών για τους κινδύνους που προκύπτουν από τη χρήση προϊόντων καταναλωτή (σύστημα RAPEX) δυνάμει της οδηγίας 2001/95/ΕΚ του Ευρωπαϊκού Κοινοβουλίου και του Συμβουλίου, της 3ης Δεκεμβρίου 2001, για τη γενική ασφάλεια των προϊόντων
   (2006/82/ΕΚ)
   ΤΟ ΣΥΜΒΟΥΛΙΟ ΣΥΝΔΕΣΗΣ,
   Έχοντας υπόψη:
   την ευρωπαϊκή συμφωνία μεταξύ των Ευρωπαϊκών Κοινοτήτων και των κρατών μελών τους, αφενός, και της Δημοκρατίας της Βουλγαρίας, αφετέρου, η οποία υπογράφηκε στις Βρυξέλλες την 8η Μαρτίου 1993, και ιδίως το άρθρο 93,
   την οδηγία 2001/95/ΕΚ του Ευρωπαϊκού Κοινοβουλίου και του Συμβουλίου (1), και ιδίως το άρθρο 12,
   την επιστολή, με ημερομηνία 28 Νοεμβρίου 2003, την οποία απηύθυνε η αποστολή της Δημοκρατίας της Βουλγαρίας στις Ευρωπαϊκές Κοινότητες προς τον γενικό διευθυντή Υγείας και Προστασίας του Καταναλωτή, με την οποία ζητείται από την Επιτροπή να ξεκινήσει τις διαδικασίες ώστε να καταστεί δυνατή η πρόσβαση της Βουλγαρίας στο σύστημα RAPEX,
   Εκτιμώντας τα ακόλουθα:
   
               (1)
            
            
               Το άρθρο 93 της ευρωπαϊκής συμφωνίας ορίζει ότι τα μέρη της συμφωνίας συνεργάζονται με σκοπό την επίτευξη πλήρους συμβατότητας των συστημάτων για την προστασία του καταναλωτή στη Βουλγαρία και στην Κοινότητα. Για το σκοπό αυτό, η συνεργασία περιλαμβάνει, μεταξύ άλλων και στο πλαίσιο των δυνατοτήτων που υπάρχουν ήδη, την ανταλλαγή πληροφοριών και την πρόσβαση στις βάσεις δεδομένων της Κοινότητας.
            
         
               (2)
            
            
               Το άρθρο 12 παράγραφος 4 της οδηγίας 2001/95/ΕΚ ορίζει ότι η πρόσβαση στο RAPEX είναι ανοικτή στις αιτούσες χώρες, στο πλαίσιο συμφωνιών μεταξύ της Κοινότητας και των εν λόγω χωρών, σύμφωνα με τις ρυθμίσεις που ορίζονται σ’ αυτές τις συμφωνίες. Οι συμφωνίες αυτές βασίζονται στην αμοιβαιότητα και περιλαμβάνουν διατάξεις περί εμπιστευτικότητας αντίστοιχες με τις ισχύουσες στην Κοινότητα.
            
         
               (3)
            
            
               Το παράρτημα ΙΙ της οδηγίας 2001/95/ΕΚ θεσπίζει τις διαδικασίες εφαρμογής του RAPEX και τις κατευθυντήριες γραμμές για την κοινοποίηση.
            
         
               (4)
            
            
               Η Επιτροπή έχει θεσπίσει κατευθυντήριες γραμμές για τη διαχείριση του RAPEX, κατά τα απαιτούμενα στο σημείο 8 του παραρτήματος II της οδηγίας, στις 29 Απριλίου 2004 (2).
            
         
               (5)
            
            
               Η Βουλγαρία έχει συμμετάσχει ενεργά, από την έναρξη εφαρμογής του το Μάιο του 1999, στο σύστημα TRAPEX (Μεταβατικό σύστημα για την ταχεία ανταλλαγή πληροφοριών) το οποίο αντανακλά τις δραστηριότητες του RAPEX για τις αιτούσες χώρες,
            
         ΑΠΟΦΑΣΙΖΕΙ:
   Άρθρο 1
   Η Βουλγαρία συμμετέχει στο σύστημα RAPEX με τα ίδια δικαιώματα και υποχρεώσεις με τα σημερινά μέλη, σύμφωνα με τις σχετικές διατάξεις της οδηγίας 2001/95/ΕΚ και τις κατευθυντήριες γραμμές RAPEX.
   Άρθρο 2
   Η Βουλγαρία εφαρμόζει τις ίδιες αρχές περί εμπιστευτικότητας με αυτές που εφαρμόζουν τα άλλα μέλη του RAPEX.
   Άρθρο 3
   Σε συνεργασία με τις υπηρεσίες της Επιτροπής, η Βουλγαρία προβαίνει στις αναγκαίες πρακτικές ρυθμίσεις ώστε να εξασφαλίσει ότι είναι σε θέση να συμμορφώνεται πλήρως με τις απαιτήσεις που ορίζονται στην οδηγία 2001/95/ΕΚ και τις διαδικασίες που περιλαμβάνονται στις κατευθυντήριες γραμμές RAPEX.
   Η Επιτροπή παρέχει ειδικότερα εισαγωγική εκπαίδευση των υπαλλήλων της Βουλγαρίας για τη χρήση της εφαρμογής RAPEX.
   Άρθρο 4
   Οιοδήποτε πρόβλημα προκύψει από την εφαρμογή της παρούσας απόφασης επιλύεται μέσω άμεσων επαφών μεταξύ των υπηρεσιών της Επιτροπής και των βουλγαρικών αρχών στο πλαίσιο του RAPEX. Εάν αυτό δεν καταλήξει σε αμοιβαίως αποδεκτή λύση, πραγματοποιείται ανταλλαγή απόψεων εντός του συμβουλίου σύνδεσης, ύστερα από αίτημα ενός εκ των μερών, εντός τριών μηνών από την αίτηση.
   Κατόπιν αυτής της ανταλλαγής απόψεων ή ύστερα από την εκπνοή της περιόδου που αναφέρεται στο ανωτέρω εδάφιο, το συμβούλιο σύνδεσης μπορεί να προβαίνει σε κατάλληλες συστάσεις για την επίλυση αυτών των προβλημάτων.
   Οι διαδικασίες αυτές στο συμβούλιο σύνδεσης ισχύουν υπό την επιφύλαξη κάθε δράσης στο πλαίσιο των αντίστοιχων νομοθεσιών για την προστασία του καταναλωτή που ισχύουν στο έδαφος των μερών.
   Άρθρο 5
   Η παρούσα απόφαση αρχίζει να ισχύει την ημέρα της έκδοσής της.
   
      Βρυξέλλες, 9 Μαρτίου 2005.
      
         
            Για το Συμβούλιο Σύνδεσης
         
         
            Ο Πρόεδρος
         
         J. ASSELBORN
         
      
   
   
      (1)  ΕΕ L 11 της 15.1.2002, σ. 4.
   
      (2)  ΕΕ L 151 της 30.4.2004, σ. 86, όπως διορθώθηκε στην ΕΕ L 208 της 10.6.2004, σ. 73.